Esély Szociális Társulás
Elnöke
ELŐTERJESZTÉSE
az Esély Szociális Társulás Társulási Tanács 2018. szeptemberi ülésére


Ügyiratszám: VII /459-1/2018.

Tárgy: Az Esély Szociális Társulás 2018. évi költségvetésének I. féléves végrehajtásáról szóló beszámoló
Az előterjesztés tárgyalása az Esély Szociális Társulás Társulási Tanács 4/2013.(V.30.) sz. határozatával jóváhagyott Szervezeti és Működési Szabályzata (továbbiakban: SZMSZ) IV. fejezet 11. pontja alapján nyilvános ülésen történik.
Tisztelt Társulási Tanács!

Az államháztartásról szóló 2011. évi CXCV. tv. 87. §. (1) bekezdését, mely szerint a Társulási Tanács elnöke a Társulás gazdálkodásának első félévi helyzetéről szeptember 15-éig írásban tájékoztatja a Társulási Tanácsot a 2014.évi XXXCX. törvény 64.§ (1) bekezdése hatályon kívül helyezte. Ezzel ugyan megszűnt a társulások kötelező évközi beszámolási kötelezettsége, azonban ennek ellenére továbbra is fontosnak tartom, hogy a Társulási Tanács kapjon írásbeli tájékoztatást a költségvetés féléves teljesítéséről, a Tárulás és intézménye gazdálkodásának alakulásáról, a Társulás pénzügyi helyzetéről.
A beszámoló tartalmazza a Társulás költségvetési határozatában megjelenő előirányzatok és a költségvetési egyenleg alakulását, a Társulás és a Társulás fenntartásában működő Szociális és Gyermekjóléti Központ féléves pénzforgalmi adatait.
A féléves költségvetési beszámolót a Tanács 2/2018. (II.28.) ESZT számú határozatával elfogadott 2018. évi költségvetés szerkezeti rendjének megfelelően állítottuk össze azért, hogy adatai a költségvetési tervvel, illetve majd az éves zárszámadásban szereplő adatokkal könnyen összehasonlíthatóak legyenek.

A féléves beszámoló tartalmazza a módosított költségvetési előirányzatokat. A beszámolóban a teljesítés adatok alakulását minden esetben a módosított előirányzatokhoz viszonyítottuk.

Tekintettel arra, hogy pénzforgalmi szemléletű a költségvetés végrehajtásáról szóló féléves beszámoló, a teljesítések 2018. június 30-ai fordulónappal hasonlítják össze a terv és a tényadatokat. 
A Társulás 2018. évi költségvetési módosított bevételi főösszege (irányítószervi támogatás nélkül) 199.897 e Ft, melyből a beszámolási időszak végéig 169.798 e Ft bevétel realizálódott. A módosított előirányzathoz viszonyítva a teljesítés 84,94 %. 

A Társulás költségvetési módosított kiadási főösszege (irányítószervi támogatás nélkül) 199.897 e Ft, melyből 2018. I. félévében 98.816 e Ft teljesült, amely 49,43 %- os teljesítésnek felel meg.
A Társulás és intézménye bevételeinek összesített adatait, illetve összesített kiadásait az 1. sz. mellékletben mutatjuk be. 

A 2. számú melléklet a Társulás tervezett bevételeinek, valamint a tervezett kiadások jogcímenkénti alakulását tartalmazza.
A 3. számú melléklet a Tartalékok alakulását mutatja be.
A Társulás fenntartásában működő költségvetési intézmény bevételeinek és kiadásainak alakulásáról a 4. számú melléklet ad tájékoztatást.

A Társulás bevételeinek részletezése

(2. sz. melléklet szerint)
I. Működési költségvetés bevételei

1. Működési célú támogatások államháztartáson belülről
1.2  Egyéb működési célú támogatások államháztartáson belülről

Ezen jogcímen belül jelentkezik teljesítésként a társult települések által 2018. I. félévben átutalt települési hozzájárulás éves összege (94.415 e Ft), a szolgáltatásokat megállapodás alapján igénybevevő települések által nyújtott hozzájárulások 5.782 e Ft összegben, valamint a Szociális és Gyermekjóléti Központ működéséhez nyújtott állami támogatás időarányos része 34.478 e Ft összegben, melyet Budaörs Város Önkormányzata, mint az Esély Szociális Társulás gesztor önkormányzata igényelt és a havi nettófinanszírozás elszámolását követően ad át a Társulásnak. 
A 6/2018. (II.28.) sz. ESZT határozat alapján Herceghalom Község Önkormányzatával szociális alapszolgáltatások biztosítására kötött megállapodásban a 2018-as évre megállapított hozzájárulás összegét, 2.400 e Ft-ot a település átutalta a Társulás részére.

Szintén ezen a jogcímen jelentkezik a jelzőrendszeres házi segítségnyújtás 3 329 e Ft összegű bevétele, melyet a Társulás és a Szociális és Gyermekjóléti Főigazgatóság által a feladatellátás finanszírozása céljából kötött támogatási szerződés alapján a Főigazgatóság utalt a Társulás részére. 
A működési célú támogatás államháztartáson belülről jogcímen összesen 140.404 e Ft teljesült a beszámolási időszak végéig, amely 82,76 %-os teljesítésnek felel meg.
3. Működési bevételek 

Működési bevételként 6.907 e Ft összegű bevétel realizálódott 2018. június 30-ig, ami 98,97 %-os teljesítést jelent.

Ezen bevételi forrásokon belül jelentkezik a Vakok- és Gyengénlátók Közép-Magyarországi Regionális Egyesületével kötött Használatba adási szerződésből származó 72 e Ft összegű bevétel, valamint a társult települések által befizetett 6.835 e Ft összegű tagdíj. 
III. Finanszírozási bevételek

1. Költségvetési hiány belső finanszírozása

1.1 Előző évi költségvetési maradvány igénybevétele

Az előző évi 13.343 e Ft költségvetési maradvány igénybevétele 2018. június 30-ig teljesült.

A Társulás kiadásainak alakulása
(2. számú melléklet szerint)

3. Dologi kiadások

Az egyéb dologi kiadások között teljesítésként a Társulás bankszámla vezetésével összefüggő 201 e Ft összegű bankköltség jelentkezik, mely 40,20 %-os teljesítésnek felel meg.
5. Egyéb működési célú kiadások
Az Egyéb működési célú kiadásoknál teljesítésként az Esély Szociális Társulás 8/2018.(V.23.) ESZT számú határozatával jóváhagyott 2017. évi költségvetési maradványából 9.548 e Ft összegű visszafizetés jelentkezik: Budaörs Város Önkormányzata részére 6.985 e Ft, Pusztazámor Községi Önkormányzat részére 345 e Ft, Sóskút Község Önkormányzat részére 1.765 e Ft, Biatorbágy Város Önkormányzata részére 90 e Ft, Herceghalom Község Önkormányzata részére 43 e Ft, Törökbálint Város Önkormányzata részére 320 e Ft. 
Szintén Egyéb működési célú kiadásként teljesült a Budaörsi Polgármesteri Hivatal részére pénzeszköz-átadási megállapodás alapján, a munkaszervezeti feladatok ellátására átutalt összeg (2.461 e Ft).

Az előirányzat teljesítése 100 %-os (12.009 e Ft).

III. Finanszírozási kiadások

1. Irányító szervi támogatás folyósítása

Ezen a soron az SZGYK működéséhez 2018. évre biztosítani kívánt fenntartói támogatás (175.666 e Ft) összege szerepel, melyből 91.986 e Ft kiutalása történt meg a beszámolási időszak végéig. Az előirányzat teljesítése 52,36 %.
Szociális és Gyermekjóléti Központ bevételei
Az intézmény bevételeinek és kiadásainak alakulását a 4. sz. melléklet mutatja be.
Az intézmény bevételei mindösszesen 101.130 e Ft-ban (54,49 %-ban) realizálódtak a beszámolási időszak végéig.
I. Működési költségvetés bevételei
3. Működési bevételek

Működési bevételként 2.360 e Ft teljesült, melyből az intézményi ellátási díjak összege 1.070 e Ft.  2018. I. félévében befolyt szolgáltatási díj bevétele 875 e Ft, melyből 73 e Ft a szociális étkeztetéshez kapcsolódó szállítási díj bevétele, 150 e Ft gondozási díj bevétel, 652 e Ft pedig a Támogató Szolgálat által nyújtott szolgáltatások (személyes segítés 191 e Ft, szállítás 461 e Ft) bevétele. Telefon magáncélú használata miatt továbbszámlázott szolgáltatás összege 1 e Ft, ÁFA bevételként 309 e Ft teljesült. Egyéb működési bevételként (gépkocsi eladása miatti kötelező biztosítás visszatérítése, magánszemély által okozott kár megtérítése, fel nem használt cafeteria juttatás visszatérítése címén) 105 e Ft bevétel realizálódott. 
Az előirányzat teljesítése 49,71 %-os.
II. Felhalmozási költségvetés bevételei
2. Felhalmozási bevételek
2.1. Immateriális javak, tárgyi eszközök értékesítése
Itt jelentkezik a még 2017. decemberében aláírt gépjármű adásvételi szerződés alapján 2018. januárban realizálódott bevétel 1.610 e Ft összegben.
III. Finanszírozási bevételek

1. Költségvetési hiány belső finanszírozása

1.1 Előző évi költségvetési maradvány igénybevétele

Az előző évi 5.174 e Ft maradvány igénybevétele 2018. június 30-ig teljesült.

2. Irányító szervi támogatás 

Az SZGYK intézményfinanszírozásának módosított előirányzata 175.666 e Ft, melyből a beszámolási időszak végéig 91.986 e Ft teljesült (52,36 %).
Az intézmény 2018. I. félévben teljesült bevételeinek alakulását az alábbi diagram szemlélteti:

Fenti diagram jól szemlélteti, hogy az intézmény bevételeinek jelentős hányadát, 90,96 %-át az irányító szervi támogatás jelenti, az intézményi működési bevételek aránya 2,33 %, a felhalmozási bevételek aránya 1,59 %. Az előző évi költségvetési maradvány igénybevétele 5,12 %-os hányadot képvisel.
Szociális és Gyermekjóléti Központ kiadásai

Az intézmény költségvetési kiadásait kiemelt előirányzatonkénti részletezettségben szintén a 4. sz. mellékletben mutatjuk be. 
Az intézmény kiadásai 46,67 %-ban (86.606 e Ft összegben) teljesültek a beszámolási időszak végéig. 
I. Működési költségvetés kiadásai

1. Személyi juttatások

A személyi juttatások módosított előirányzata 120.892 e Ft, melyből a könyvelés szerint 59.014 e Ft volt a felhasználás. A teljesítés a módosított előirányzat 48,82 %-a.

2. Munkaadókat terhelő járulékok és szociális hozzájárulási adó

A módosított előirányzat 27.543 e Ft, mely a könyvelt adatok alapján 49,05 %-ra teljesült az első félévi gazdálkodás során.

3. Dologi kiadások

A módosított előirányzat 36.105 e Ft, mely 37,9 %-os mértékben (13.684 e Ft) teljesült.
II. Felhalmozási költségvetés kiadásai

1. Beruházások
Az intézmény 2018. I. félévében 397 e Ft értékben vásárolt a működéshez szükséges tárgyi eszközöket, mely a tervezett beszerzések 37,88 %-a. Ebből 338 e Ft a 2017-ben vásárolt személygépkocsi átalakításának költsége (rögzítő öv szett, kerekesszék rögzítő szett beszerelése és az ezekkel kapcsolatos hatósági díjak), valamint 59 e Ft értékben mobiltelefon vásárlás.
Az intézmény 2018. I. félévben teljesült kiadásainak alakulását az alábbi diagram szemlélteti:

Látható, hogy az intézmény a kiadásainak döntő többségét, az összkiadás 99,54 %-át működésre fordítja. A működési kiadások legnagyobb hányadát a személyi juttatások (68,14 %) és az ezen kifizetésekhez kapcsolódó munkaadókat terhelő járulékok és szociális hozzájárulási adó (15,60 %) jelentik, mely kiadási jogcímek az összműködési kiadások 83,74 %-át teszik ki. A dologi kiadások teljesítése az összműködési kiadások 15,80 %-a, beruházási kiadások 0,46 %. 
Az első féléves gazdálkodást értékelve elmondható, hogy a Társulás fenntartásában működő intézmény feladatainak ellátásához, az intézmény biztonságos és folyamatos működéséhez szükséges pénzeszközök mindig rendelkezésre álltak, likviditási nehézségek nem voltak. 
Kérem az Esély Szociális Társulás Társulási Tanácsát, hogy a Társulás 2018. I. féléves költségvetésének végrehajtásáról szóló beszámolót megtárgyalni és a mellékletek szerint elfogadni szíveskedjen.
Határozati javaslat a Társulási Tanács részére:
1.  Az Esély Szociális Társulás Társulási Tanácsa az Esély Szociális Társulás 2018. évi költségvetésének I. félévi végrehajtásáról   szóló beszámolót az 1-4. számú mellékletek szerinti tartalommal elfogadja.

A határozathozatal az SZMSZ VII. fejezet 8. pontja alapján nyílt szavazással történik.  A támogató döntéshez az SZMSZ VII. fejezet 5. pontja alapján egyszerű többség szükséges.

